מלאי הנקסוס 4 אזל ולא יחודש. דגם חדש בפתח?
על פי מקורות בענקית החיפוש, גוגל לא תחדש את מלאי המכשיר לאחר שאזל אתמול מהחנות המקוונת של גוגל, מה שמסמן אולי את אמיתותן של השמועות לגבי השקת מכשיר חדש כבר בחודש הבא.
היחידות האחרונות של מכשיר הדגל של גוגל ו-LG, ה-Nexus 4 בדגם 16GB נמכרו לפני זמן קצר ונכון לעכשיו לא ניתן לרכוש יותר את המכשיר על כל דגמיו, הלבן או השחור בנפחים של 8GB ו-16GB בחנות המקוונת של ענקית החיפוש, Google Play בארצות הברית. בנוסף, דיווח באתר הטכנולוגיה The Verge מוסיף כי גוגל גם לא מתכננת לחדש בעתיד את המלאי של המכשיר, מה שמסמן את סוף עידן הנקסוס 4.
אך ההחלטה של גוגל להפסיק למכור את הנקסוס 4, במידה והדיווח ב-The Verge יתברר כנכון, לא מפתיעה אף אחד, שכן כבר בחודש אוגוסט היא חתכה את מחיר המכשיר (שהיה ברצפה גם ככה) ב-100 דולרים נוספים אל 200 דולרים, וזאת ככל הנראה על מנת להיפטר כמה שיותר מהר ממלאי המכשירים האחרון של החברה. סביר להניח שבזמן הקרוב חנות ה-Google Play במדינות אחרות, כמו בריטניה, גרמניה וכד’ ימשיכו למכור את המכשיר עד שייגמר גם שם המלאי, אך זוהי תהיה ההזדמנות האחרונה עבור המשתמשים לרכוש את המכשיר במחירו המוזל לפני שהוא יורד לגמרי מפס הייצור.
כמו כן, המהלך עומד בקו אחד עם הדיווחים הגוברים לקראת השקה מתקרבת של מכשיר חדש מבית גוגל ו-LG, הנקסוס 5, אשר צפוי להגיע עם הגירסא החדשה של מערכת ההפעלה אנדרואיד, Android 4.4 KitKat ונתפס בכמה תמונות מודלפות, בין היתר בסרטון המפורסם בו פסלון ה-KitKat מגיע למשרדי גוגל, סרטון אשר הורד מהאוויר דקות אחדות לאחר חשיפת המכשיר החדש, לכאורה. לפני מספר ימים, הופיעו תמונות ברורות יותר של מה שעשוי להיות המכשיר החדש יחד עם מסמכים רשמיים של רשות התקשורת הפדרלית של ארצות הברית (FCC).
ברמת החומרה, הנקסוס 5 יגיע לשוק ב-2 דגמים (ככל הנראה), 16GB ו-32GB ויציג מפרט טכני כמעט זהה למכשיר הדגל האחרון של LG, ה-G2, כאשר מתחת לפני השטח מעבד מסוג Snapdragon 600/800 של קוואלקום, עם תמיכה גם ב-NFC, Bluetooth 4.0 וכמובן ב-LTE, רשת הדור הרביעי שהפכה כבר לסטנדרט.
המכשיר יגיע עם 2GB של זיכרון פנימי RAM, מצלמה אחורית באיכות 13 מגה פיקסל, מצלמה קדמית באיכות 2 מגה פיקסל, סוללה בהספק 2,300mAh ויכולות טעינה אלחוטית, בדומה לקודמו. בסופו של דבר, הנקסוס הבא אולי דומה למדי לנקסוס 4 ממבט מרחוק, אך צריך להציע חוויה הרבה יותר טובה, כאשר באור הזרקורים יעמדו למבחן חיי הסוללה והמחיר, כמובן.
7 תגובות על "מלאי הנקסוס 4 אזל ולא יחודש. דגם חדש בפתח?"
הנקסוס בגרסת ה 16gb חזר למלאי. תעדכנו את הכתבה.
יכול להיות שקנית מהם מכשירים בזמן האחרון? לפעמים הם מגבילים את כמות המכשירים ללקוח.
הנקסוס 5 בטח יעלה הון, ביחס ל-4 הנוכחי.
יש לי 2 נקסוס 4 ושניהם זבל של מכשיר, ממשק עלוב ובסיסי, קליטה על ממש איכותית, מסך… כבר ראיתי יותר טובים ובקיצור, על הפנים.
ברשותי גם HTC ONE X והוא שם בכיס הקטן את הנקסוס.בסתבר שמה שזול גם שווה כך.